Document ID: /fineweb-2-swissfilter-quality_10-filterrobots/filtered/01554.jsonl.gz/48

У испосници Св. Крста, надомак Лугана у Швајцарској, 3. априла 2017. године, одржана је исповест свештенства Архијерејских намесништава за Италију и Швајцарску.
Васкршњи пост свештенству доноси радост, јер је то време када и ми званично приступамо Светој тајни исповести. Радост свештенства Архијерејских намесништава за Италију и Швајцарску је посебна и по томе што је то прилика да се видимо са нашим вољеним духовником, испосником Архимандритом Гаврилом Бунге у испосници Св. Крста недалеко од села Ретроверо код Лугана.
Владика Андреј је допутовао са свештеницима из Цириха, Луцерна и Ст. Галена у Ретроверо, а затим се уз духовни разговор упутио до испоснице Св. Крста, која се налази на 30-ак минута хода од села. Након пријема и молитве пред исповест у капели, о. Гаврило је почео са исповедањем свештеника. За време исповести, Владика је са свештеницима одржао састанак, током кога се разговарало о темама из области пастирског богословља и праксе у разним областима црквеног живота.
Након исповести, сви смо отпевали: ”Днес благодат Свјатаго Духа…” и поздравили се са нашим вољеним духовником, радосни јер се опоравио од прошлогодишње болести. Нека га драги Господ поживи на још много мирних и благословених година.